b"\n_START_ARTICLE_\nZgornji Tuhinj\n_START_SECTION_\nZgodovina\n_START_PARAGRAPH_\nTuhinj se v urbarju iz okoli leta 1400 omenja kot sede\xc5\xbe \xc5\xbeupe z vsaj dvanajstimi kmetijami. Takrat se omenja tudi Tuhinjska planina. \xc5\xbdupnija se omenja prvi\xc4\x8d leta 1404, ko je v neki listini za Hru\xc5\xa1evko re\xc4\x8deno, da le\xc5\xbei v tuhinjski \xc5\xbeupniji. Takrat se Hru\xc5\xa1evka tudi prvi\xc4\x8d omenja.  _NEWLINE_V naselju stoji cerkev svete Marije Vnebovzete iz 15. stoletja. Vi\xc5\xa1je na pobo\xc4\x8dju stoji obnovljena cerkev svetega Vida. Dana\xc5\xa1nje \xc5\xbeupni\xc5\xa1\xc4\x8de naj bi bil nekdanji dvorec Celjskih grofov.\n_START_SECTION_\nIzvor krajevnega imena\n_START_PARAGRAPH_\nPrvotno ime Tuxyn'\xd1\x8c je tvorjeno iz hipokoristika Tuxyn\xd1\x8a, to pa iz Tuxa, ki spada k osebnim imenom Tuxomysl\xd1\x8c oziroma Tuxom\xc4\x9br\xd1\x8a. V \xc5\xbee omenjenem urbarju je kraj zapisan kot Tuchein kasneje pa tudi kot Tuchen."